पर कन्ने गै ए बी ख्याल आया जे किश ‘करनी’ तें किश ‘होनी’ दा बी इस इच मता हत्थ ऐ। मेरे बिगड़ने दा मता कारण उऐ दलावर खां गै हा। ओह् मिगी चुक्की नेईं आनदा ते औं खानम हत्थ नेईं बिकदी तां मेरे भागें दे लेख कियां पूरे होने हे। जिनें कम्में गी औं बुरा समझनी आं उंदे कशा तोबा कीते दे इक मुद्दत होई गेदी ऐ। उनें दिनें मिगी नां ते कुसै ठाकेआ, जे औं कन्नें हत्थ लांदी। में ते खानम दे हुक्मै बज्झी दी ही। जेकर उसदा हुक्म नेईं मनदी तां सजा भोगनी पौंदी ही। में उसदी मरजी बरुद्ध कोई कम्म नेही करदी। कदें करदी बी तां बड़ी छपैल कन्ने, तां जे उंदी मार-दरंड्ड थमां बची दी रवां। उआं उनें कदें मिगी फुल्लें दी लरज बी नेही छोहाई।